Man (20) wat in see by Mosselbaai verdwyn, steeds gesoek | Netwerk24
Deur Jackie Kruger 08 Maart 2021 17:44
Die soektog duur voort na 'n 20-jarige man wat Sondag in die see by Diazstrand in Mosselbaai verdwyn het.
Mense het Sondag gesien hoe Amkelo Mzi van Kwanonqaba onder die water verdwyn.
"Die soektog is vanoggend vroeg hervat deur lede van die Da Gamaskop-polisie en die Mosselbaai-seegrenseenheid, op see en land," het kapt. Malcolm Pojie, polisiewoordvoerder, gesê.
"Vrywillige lugsteun is ook verleen, maar Mzi word steeds vermis."
Volgens Pojie sal die soektog Dinsdag hervat word omdat slegte weer die soekgeselskap se pogings Maandag belemmer het.
"Naburige polisiestasies wat langs die kuslyn geleë is, is ook versoek om op die uitkyk te wees, asook vissersbote in die omgewing," sê Pojie.
Die Nasionale Seereddingsinstituut (NSRI) het in 'n verklaring gesê sy lede is Sondag omstreeks 14:00 van 'n moontlike verdrinking by Diazstrand in kennis gestel terwyl hulle met opleiding besig was. Hulle het bote na die toneel uitgestuur, maar Mzi kon nie gevind word nie.